kaerle etc. doen te wetene allen iegewoirdigen ende toecommende
dat wy ontfangen hebben die oetmoedige supplicatie van cormelius
nuyt insetene onser stede van antwerpen inhoudende hoe dat $
ste nycasius dach anno xvc xxxii omtrent v oft vi uren inden
avont hy suppliant heeft met zekeren zyne gheselscape zitten
drincken in een wynhuys genaempt ste martin in kipdorp
binnen der selver stede ende aldaer sittende zoe zyn daer inde selve
camere gecommen een genaempt pieter baninck ende wylen
everaert volmer de welcke hebben gaen sitten drincken aen een
andere tafele ende naer dat de voirs. wylen everaert met
zynen gheselscape daer een poose gheseten hadden zoe es de voirn.
suppliant van zynder tafele up ghestaen gaende aende tafele
daer de voirs. everaert met zynen gheselscape zat begheerende
aenden zelven dat zy hem uuyt recreacie een mommecanse zouden
willen houden by settende eenen scellinck dwelck zy deden ende
speelden een mommecansse die de voirs. suppliant ghewonnen heeft
iegens eenen genaempt pieter wissemborgh twelck een poose
geleden zynde zoe es de suppliant wederomme gecommen aen des
voirs. everaerts tafele begherende anderwerss dat zy oft
yemant van hem lieden hem noch een mommecansse zouden willen
houden twelcke zy hem geweygert zouden hebben zeggende
dat ghenoech ghespeelt was daer up hy suppliant ghesect
heeft dese woorden oft in substancie laet ons noch een mommecansse
worpen winne ick de cansse ick sal den kinderen of goeden
gesellen een ghelte wyns te voeren gheven daer inne zy ende
sonderlinge de voirs. pieter banincx consenteerden ende heeft
alsoe de suppliant iegens den selven pieter baninck noch een
mommecansse geworpen om eenen scellinck die hy suppliant oyck
gewonnen heeft ende treckende tghelt naer hem om in zyn gelach
te ghaene zoe zeyde de voirs. pieter baninck totten suppliant
aldus edel gheselle houdt u woordt ghy moet hier een ghelte
wyns gheven de suppliant dit hoorende antwoirde ende zeyde
ende oft icse nyet geven en woude wy soude se my doen gheven
daer up deselve baninck s$$strelick replicerende zeyde met
grammen moede wildese nyet geven zoe gaet in u gelach de
duvele doese geven ick en salse u nyet doen gheven wy en
vasten naer uwen wyn nyet ende dierghelycke woerden ende
finalyck zeyde deselve baninck zeer grammelyck gaet in u
ghelach ende laet ons onsen wyn met vrede drincken corts
daer naer es de voirn. baninck van zynder tafele up gestaen
ende es hem gaen staen wermen byden viere aende scouwe daer
des voirs. suppliant tafele neffens stont zeggende ick mach my
oyck wel warmen het es zoe wel ons vier als thuere de
suppliant ziende den voirn. baninck opstaen ende te hemwerts
commen vreesende vander selven geinvadeert te wordene
naervolgende zyne precedente iniurieuse woorden heeft zyn
rapiere gevuyst ende eensdeels uuytgetrocken ende met dien
es hem de selve baninck ingescoten met eenen getrocken hanger
oft hangende mes zulx dat de suppliant zynder rapiere nyet
geweldich en was ende een genaempt wouter van molle
dit ziende es uuyt zynder tafele oock opgestaen vattende
den suppliant aen zyn scouwere oft borst van onder de rapiere
hem alsoe dringende ende vasthoudende inden houck vanden
scouwen de voirs. baninck ziende dat de suppliant alsoe vast
ghehouden was es ter camere uuytgegaen de voirs. wylen
everaert ziende dat baninck wech ghinck heeft eenen
dryevoet stoel gevat ende es daer mede naer den suppliant
ghecommen seggende dese woorden oft ghelycke in substancie
wat sal ons dese lecker dese schelm allegader gehyen oft
bruyen ende heeft den selven suppliant die byden voirs. wouter
vast gehouden was metten selven stoele in zyn hooft geslagen
oft gestooten midts den welcken een derde persoon aensiende
den overlast diemen den suppliant doende was heeft den selven
woutere van achtere vanden suppliant getogen die suppliant l$
wesende ende zeer beroert van bloede overmidts dat hy
gehouden wesende geslagen weert zeide wie heeft my daer
zoe gheslagen ende ziende den voirn. everaert metten dryevoet
alnoch inde handt voer hem staen heeft met zynder
rapiere naer den selven gehouwen eens oft tweewarst
twelcke de selve everaert opten stoel scuttende was maer
stekende naer den selven everaert heeften geraect inden
buyck boven zyn mannelyckheyt daer aff de voirn. wylen
everaert binnen derden daghe gecommen es van levende lyve
ter doot ter cause vanden welcken feyte de suppliant vreesende
rigeur van justicien en soude nyet dorren hanteren blyven
noch converseren in onsen lande ende hertochdom van brabant
maer es gescapen daer uuyt te moeten blyven ende leven in
grooter armoeden ende miserie ten zy dat hem onse gracie
ende ghenade hier up verleent worde alzoe hy zeyt ons
zeer oetmoedelyck biddende om de zelve waeromme zoe
eyst dat wy die zaken voirscreven overghemerct ende hierup
gehadt dadvys van onsen lieven ende ghetruwen riddere
ende marcgrave van antwerpen heere willem vanden
werne den voirn. cornelis nuyt suppliant genegen wesende
tot zynder bede ende supplicatie en willende hem in deser stucke
gracie ende misericordie prefereren voer strancheyt van justicien
zonderlinge ter eeren ende renerenen vander bitter passie ons heeren
ihesus christus die hy voer ons allen gheleden heeft up zulcken dach als
heden hebben inden gevalle als boven vergeven quytgescolden ende
geremitteert vergeven schelden quyte ende remitteren uuyt
sunderlingen gracie by desen tfeyt ende manslach boven geroert
met gaders alle peyne bruecke ende amende corporelle ende
criminelle daer inne hy ter cause van dien met datter aencleest
iegens ons ende justicie mesdaen ende mesbruyckt mach
hebben ende hebben hem alsdaer aff wedergestelt ende gerestitueert
tot zyne goede fame ende name in onsen voirs. lande ende
hertoochdom van brabant stede van antwerpen ende allen anderen
onsen landen ende heerlicheyden met gaders tot zynen onverbuerden
goeden indien hy eenige heeft gelyckerwys hy was voer de
toecompste vanden feyte voirscreven imponerende hier by een
eeuwich zwygen onsen procureur general ende allen anderen
onsen justicieren ende officieren satisfactie ende beteringe
eerst ende alvoeren ghedaen der partye gheinteressert
indien die nyet gedaen en es ende eenige daer toe staet civilyck
allenlyck ende behoudelyck dat de voirs. suppliant gehouden
wordt tvoirn. feyt ende delict iegens ons te beteren oyck
civilyck naer de gelegentheyt vanden selven ende de faculteyt
van zynen goeden ende daeren boven te betalene ende
refunderene die redelycke costen van justicien indien daer
eenige toe staen oft naer gevolcht zyn al ter taxacie ende
arbiterscepe van onsen lieven ende getruwen cancellier
ende luyden van onsen raede in brabant die wy daer toe committeren
den welcken wy ontbieden ende bevelen dat voer hemlieden geroepen
die daerover behoiren gheroepen te zyne zy procederen wel
ende duechdelyck ter verificacie ende interinemente van desen
naer huer vorme ende inhouden welck interinement hy
suppliant gehouden sal zyn aldaer te versueckene bynnen eenen
jaere naer datum van desen upte verbuerte van te verliesne
deffect der selver ende dat ghedaen ende de voirs. civille
boete ende costen van justicien gearbitreert getaxeert ende
betaelt zynde in handen van onsen ontfangere dient behoiren
sal die daer aff gehouden wordt ontfanck te makene rekening
bewys ende reliqua te doene tonsen proffyte metten anderen
#sy hier af
verantwordt byden
ontfanger vanden
exployten
penningen van zynen ontfanghe zy onsen drossaet van brabant
amman van bruessele meyere van loevene scoutheren van
antwerpen ende vanden bossche ende alle andere onse ende
der smaelre heeren ende van onsen vassallen rechteren justicieren
ende officieren ons voirs. landts van brabant ieghewoirdich
ende toecommende dien dit aengaen oft anroeren sal mogen
huere stedehouderen ende elck van hen bysondere zoe hem
toebehoiren sal doen laten ende gedoogen den voirn. suppliant
van dese onse gracie quytsceldinge ende remissie met gade$
van alden inhouden van desen inder manieren boven verclaert
rustelyck vulcommelyck ende eeuwelyck genyeten ende
ghebruycken sonder hem te doene oft te laten geschiene
nu noch in toecommenden tyden in lyve noch in goede eenich
hinder letsel oft moeyenisse ter contrarien in eenigher
manieren maer indien zyn lyff oft eenigge van zynen onverbuerten
goeden zyn oft worden namaels ter cause voirscreven
becommert gearresteert gevangen oft eenichssins belet die
stellen oft doen stellen ter stont ende sonder vertreck tot
gheheele ende volcommen delivrancie want ons alsoe
ghelieft ende ten eynde dat dit goet vast ende
ghestadich zy ende blyve tot eewigen dagen zoe hebben
wy onsen zegel hier aen doen hangen behoudelyck
in anderen saken ons recht ende eenyeghelycken tzyne
in allen ghegeven in onse stede van denze upten
heyligen goeden vrydach inde maent van april int jaer
onssenheeren duysent vyffhondert vivendertich van onsen
keyserycke txxviie ende van onsen rycken van castillien
ende anderen txxie aldus stont ghescreven op de plycke
byden keyser ende gheteekent l du blioul visa
recepta
ghecollacionneert tegens
doriginale brieven by my
decock